หุ้นกู้กรุงไทยไม่ถึงนาทีหมด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ลูกค้าโวย “กรุงไทย” ล็อกขายหุ้นกู้หมื่นล้าน ดอกเบี้ยสูงสุด 5.5% ขายไม่ถึงนาทีเกลี้ยง
นายวรศักดิ์ ตันสุริวงศ์ พนักงานบริษัทเอกชน เปิดเผยว่า รู้สึกผิดหวังกับระบบการจองซื้อหุ้นกู้ของธนาคารกรุงไทยที่ขายให้กับลูกค้ารายย่อยที่เปิดขายเมื่อวันที่ 23 มี.ค. เป็นวันแรก โดยมาจองคิวที่สำนักงานใหญ่ตั้งแต่ 08.00 น. ได้คิวที่ 8 แต่ปรากฏว่าหลังจากธนาคารเปิดทำการจองซื้อได้ในเวลา 08.30 น. ปรากฏว่าไม่ถึง 30 วินาที ธนาคารได้แจ้งกับลูกค้าที่มายืนรอคิวว่าขายหุ้นกู้หมดแล้ว ทั้งที่เพิ่งขายลูกค้าคิวที่ 4 เท่านั้น รวมวงเงินเพียง 2.5 ล้านบาทเท่านั้น จากวงเงินที่จัดสรรให้กับลูกค้ารายย่อย 5,000 ล้านบาท
“ผมอยากรู้ว่าธนาคารจัดสรรโปร่งใสแค่ไหน เพราะถ้าจะเปิดขายประชาชนรายย่อยแค่หลอกๆ แต่ล็อกไว้หมดแล้ว” นายวรศักดิ์ กล่าว
ทั้งนี้ ธนาคารกรุงไทยได้ออกหุ้นกู้ประเภทด้อยสิทธิ อายุ 10 ปี วงเงินไม่เกิน 10,400 ล้านบาท จำหน่ายให้กับนักลงทุนสถาบัน และลูกค้ารายย่อยในประเทศ ระหว่างวันที่ 2325 มี.ค. โดยให้ผลตอบแทนปีที่ 15 อัตรา 4.35% ปีที่ 610 อัตรา 5.5% จ่ายดอกเบี้ยทุก 3 เดือน จองซื้อขั้นต่ำ 1 แสนบาท และทวีคูณของ 1 แสนบาท
แหล่งข่าวจากธนาคารกรุงไทย เปิดเผยว่า หุ้นกู้ถูกจองซื้อหมดในเวลา 23 นาที ยืนยันว่าไม่มีการกันไว้ให้กับผู้บริหารตามกฎของคณะกรรมการกำกับหลักทรัพย์และตลาดหลักทรัพย์ โดยโควตา 1.4 หมื่นล้านบาท แบ่งเป็น 40% สำหรับนักลงทุนสถาบัน อีก 60% เป็นรายย่อย ส่วนวงเงินที่ขายให้นักลงทุนรายย่อยยังไม่สามารถเปิดเผยได้เพราะต้องรายงานก.ล.ต.ก่อน
นายบุญทักษ์ หวังเจริญ ประธาน เจ้าหน้าที่บริหาร ธนาคารทหารไทย กล่าวว่า ธนาคารได้ชี้แจงไปยังสาขาทั่วประเทศแล้วว่า การขายหุ้นกู้ด้อยสิทธิในวันที่ 24 มี.ค. วงเงิน 4,000 ล้านบาทนั้น หากประชาชนที่มาสาขามีความต้องการเกินกว่านี้ ธนาคารก็จะขายเพิ่มวงเงินอีกล็อตทันที 4,000 ล้านบาท เพราะอยากให้ลูกค้าที่เดินทางมายังสาขาได้หุ้นกู้กลับไปทุกคน
อย่างไรก็ดี ยอมรับว่าแม้จะออกเพิ่มอีก 4,000 ล้านบาท รวมเป็น 8,000 ล้านบาท แต่ถ้าเฉลี่ย 486 สาขา ก็จะได้สาขาละประมาณ 10 ล้านบาท ฉะนั้นต่อสาขาก็คงได้ไม่กี่ราย 
ด้านนายเลอศักดิ์ จุลเทศ ผู้อำนวยการธนาคารออมสิน กล่าวว่า ยอดสลากออมสินพิเศษ อายุ 5 ปี ตั้งแต่วันที่ 2 พ.ย. 2552 จนถึง 22 มี.ค. 2553 มีกว่า 1.75 แสนล้านบาท จากผู้ฝากกว่า 2.9 แสนราย คาดว่าเมื่อถึงวันที่ 30 เม.ย. จะสูงกว่า 2.25 แสนล้านบาทสำหรับสลากออมสินพิเศษ อายุ 5 ปี เปิดรับฝากตั้งแต่วันที่ 2 พฤศจิกายน 2552 จนถึงวันที่ 30 เมษายน 2553 รับฝากหน่วยละ 100 บาท เป็นเงินฝากที่ธนาคารออมสินปรับปรุงและพัฒนาขึ้นมาควบคู่กับการดูแลด้านผลตอบแทนเพื่อตอบสนองความต้องการของผู้ฝากอย่างครบถ้วนพร้อมกับปรับปรุงเงื่อนไขการจ่ายผลตอบแทนเพื่อความคล่องตัวมากขึ้น ซึ่งผู้ฝากจะได้รับผลตอบแทนทุกปีเมื่อฝากครบทุกๆ 1 ปี และสามารถเบิกถอนได้ทุกปี อีกทั้งยังสามารถไถ่ถอนสลากได้ก่อนครบอายุ โดยเมื่อฝากครบอายุ 5 ปี จะได้รับดอกเบี้ยหน่วยละ 7.50 บาท
ผู้อำนวยการธนาคารออมสิน กล่าวว่า ขณะเดียวกันได้เพิ่มโอกาสในการลุ้นรับโชคจากการออกเลขสลากออมสินทุกวันที่ 1 ของเดือนเป็นเวลา60 เดือนติดต่อกันรวมจำนวน 60 ครั้ง โดยมี รางวัลที่ 1 มูลค่า 5 ล้านบาท จำนวน 4 รางวัล ทั้งนี้ ธนาคารออมสินได้ดำเนินการออกรางวัลเลขสลากออมสินพิเศษไปแล้วจำนวน 4 ครั้ง สำหรับครั้งต่อไปจะออกรางวัลเลขสลากในวันที่ 1 เมษายน 2553 พร้อมกับแจกรถยนต์เบนซ์ รุ่นC200 COMPRESSOR จำนวน 3 คัน ส่วนรถยนต์เบนซ์ 3 คันสุดท้าย จะจับรางวัลในวันที่ 2 พฤษภาคม 2553 ทั้งนี้ หากผู้โชคดีได้รับรางวัลรถยนต์เบนซ์ไปแล้วยังมีสิทธิ์ลุ้นรับคันต่อไปได้อีก
“ผู้รักการออมและต้องการลุ้นโชคจากการถูกรางวัลเลขสลากออมสินพิเศษไม่ควรพลาด เพราะนอกจากจะได้รับผลตอบแทนที่สูงแล้ว ยังได้ลุ้นถูกรางวัลเลขสลากอีกครั้งละกว่า 270 ล้านบาท จำนวน 60 ครั้ง รวมถึงได้ลุ้นรับรถยนต์เบนซ์ที่ยังรอท่านเป็นเจ้าของอยู่อีก 6 คัน ซึ่งแคมเปญนี้จะสิ้นสุดวันศุกร์ที่ 30 เมษายน 2553 นี้เท่านั้น” นายเลอศักดิ์ กล่าว